Diari Oficial de la Generalitat Valenciana


Sumari del DOGV 8868, del 28-07-2020 (2020/5680)

Notificació de la sentència dictada en el procediment ordinari núm. 80/2020
---------------------------------------------------------------------------

### Dades del document

Número de DOGV
:   8868

Data del DOGV
:   28-07-2020

Secció del DOGV
:   IV. ADMINISTRACIÓ DE JUSTÍCIA

Número del document
:   2020/5680


Organisme emissor
:   Jutjat de Primera Instància Número 3 de Dénia

Tipus de document
:   Edicte

Notificació de la sentència dictada en el procediment ordinari núm. 80/2020 [2020/5680]  
Vistos per mi, Javier Alba Marín, magistrat jutge del Jutjat de Primera Instància núm. 3 dels de Dénia i el seu partit, aquestes actuacions de judici verbal número 80/20 seguides entre parts, d'una i com a demandant, Liesselotte Geiger, la qual va actuar en representació i defensa pròpies, i d'una altra, com a demandats, Wolfgang Paul Werner i Barbara Waltraud Werner-Grimm, els quals van ser declarats en situació de rebel·lia processal. Ha sigut objecte del procés una reclamació de quantitat per incompliment contractual.  
  
Antecedents de fet:  
Únic. Liesselotte Geiger, en el seu nom i representació, va presentar el dia 20 de desembre de 2019 una demanda de judici verbal contra Wolfgang Paul Werner i Barbara Waltraud Werner-Grimm, en reclamació de 1.925,49 euros, els interessos i les costes del procés.  
Aquesta demanda va ser admesa a tràmit pel Decret de 24 de gener de 2020, i es va traslladar a la part demandada per a la seua contestació, la qual cosa no va ser formalitzada oportunament, raó per la qual, després de les vicissituds processals que consten en les actuacions, se'ls va declarar en rebel·lia per diligència d'ordenació de data 1 de juliol de 2020.  
La part actora, mitjançant el seu escrit de data 3 de juliol de 2020, va manifestar estar interessada en la celebració de vista, raó per la qual, en virtut del que s'ha disposat mitjançant diligència d'ordenació de 13 de juliol de 2020, van quedar les actuacions concluses per a sentència.  
  
Fonaments jurídics:  
Primer. La part actora exercita una acció de reclamació de quantitat, per import de 1.925,49 euros, derivada d'un incompliment contractual amb fonament en els fets següents: la demandant i els demandats, Wolfgang Paul Werner i Barbara Waltraud Werner-Grimm, van concertar en data 6 de maig de 2019 un contracte d'arrendament d'habitatge siti al Verger, c/ Dinamarca, núm. 2, bloc 1, planta 2a, porta 16 B1; la part arrendatària demandada va deixar d'abonar 80 euros de la renda del mes d'agost de 2019, l'import íntegre de la corresponent als mesos de setembre i octubre de 2019, a raó de 578 euros, i la meitat de la del mes de novembre, en total per aquest concepte: 1.515 euros; d'igual manera, tampoc va abonar els consums d'energia elèctrica (237 euros) i d'aigua (155,65 euros) per la suma total de 393,45 euros; a la qual cosa s'ha d'afegir 17,04 euros pel cost del burofax de reclamació; tot això representa un import de 1.925,49 euros, al pagament del qual insta la condemna de la part demandada, més els corresponents interessos i les costes processals.  
La part demandada, Wolfgang Paul Werner i Barbara Waltraud Werner-Grimm, atesa la seua falta de contestació a la demanda i de personació en les actuacions, va ser declarada en situació de rebel·lia processal.  
Segon. La convicció sobre la reclamació efectuada per la part demandant s'infereix de la documental aportada amb la demanda i que consta en les actuacions; així, la certesa del vincle contractual que unia la part demandant amb els demandats, en forma de contracte d'arrendament d'habitatge, s'acredita amb el document número 2 que acompanya la demanda, consistent en el contracte d'arrendament subscrit entre la actora i els codemandats, de data 6 de maig de 2019, en el qual pot observar-se com a la seua estipulació cinquena estableix la renda que haurà d'abonar l'arrendatari (578 euros mensuals).  
Així mateix, la quantitat reclamada en concepte de subministrament d'energia elèctrica abonada per l'arrendadora, per un import de 237 euros, resulta adverada per les factures presentades com a documents número 7 a 10 de la demanda, emeses per la companyia subministradora; en el cas de l'aigua, la quantitat reclamada resulta del document número 11, consistent també en la corresponent factura per la quantitat de 155,65 euros; finalment, les despeses de 17,04 euros pel burofax de reclamació s'infereixen del document número 6, justificant de la seua remissió.  
D'una altra banda, la quantitat pendent de ser satisfeta per la demandada ha d'entendre's acreditada, atés que aquella no ha aportat justificant de pagament de les mensualitats reclamades per l'actora; a més que, davant la situació de rebel·lia processal, no ha sigut objecte d'impugnació cap dels documents en què es basen les pretensions de la demandant, ni els conceptes i imports reclamats han sigut expressament negats per aquesta.  
En conseqüència, ha de concloure's provada la relació contractual en forma de contracte d'arrendament d'habitatge, amb el contingut indicat per la part demandant, com també l'incompliment contractual imputat a la part demandada, consistent en la falta d'abonament de la quantitat reclamada en concepte de rendes per import total de 1.515 euros, així com per l'impagament del subministrament elèctric i d'aigua per la quantitat de 393,45 euros, més les despeses de reclamació extrajudicial per 17,04 euros, la qual cosa representa un total de 1.925,49 euros.  
  
Tercer. L'article 1258 estableix que els contractes es perfeccionen pel mer consentiment i des d'aleshores obliguen, no només al compliment d'allò expressament pactat, sinó també a totes les conseqüències que, segons la seua naturalesa, siguen conformes a la bona fe, a l'ús i a la llei.  
D'altra banda, la Llei d'arrendaments urbans, de 24 de novembre de 1994, estableix en l'article 17, com a obligació de l'arrendatari, l'abonament de la renda pactada, i en l'article 20.3 que les despeses per serveis que s'individualitzen mitjançant aparells individualitzats aniran a càrrec, en tot cas, de l'arrendatari.  
En conseqüència, constitueix obligació de la part demandada, Wolfgang Paul Werner i Barbara Waltraud Werner-Grimm, d'acord amb el contingut dels contractes subscrits i els preceptes indicats, el pagament total del preu convingut en concepte de renda i pel subministrament d'energia elèctrica i aigua, i atés que aquest no ha sigut satisfet, tal com ha quedat acreditat de conformitat amb allò expressat en l'anterior fonament jurídic, és procedent, amb estimació íntegra de la demanda, declarar que ha incorregut en un incompliment contractual i que ha de ser condemnada al pagament de 1.925,49 euros relatius als conceptes reclamats, més les despeses de reclamació extraprocessal.  
Quart. Respecte dels interessos sol·licitat, d'acord amb el que s'ha disposat en els articles 1100, 1101 i 1108 del Codi civil, és procedent la condemna al pagament de l'interés legal corresponent de la quantitat reclamada de 1.925,49 euros, des de la data en què va tindre lloc la interpel·lació judicial, és a dir: el dia 20 de desembre de 2019, moment en què es va presentar la demanda que va motivar la incoació d'aquest procediment.  
Cinqué. L'article 394.1 de la LEC assenyala que en els processos declaratius les costes s'imposaran a la part que haja vist rebutjades totes les seues pretensions. En el present procediment resulta procedent, per tant, la seua imposició a la part demandada.  
Vistos els textos legals i la jurisprudència que s'esmenten, i la resta de preceptes d'aplicació general al cas, resolc:  
Estime la demanda formulada per Liesselotte Geiger contra Wolfgang Paul Werner i Barbara Waltraud Werner-Grimm, i condemne la part demandada al pagament a l'actora de la quantitat de 1.925,49 euros, més els interessos legals corresponents des del dia 20 de desembre de 2019, i a les costes causades en aquest judici.  
Mode d'impugnació: contra aquesta resolució no es pot interposar cap recurs (art. 455.1 LEC).  
Aquesta és la meua sentència, que pronuncie, mane i signe.  
  
Dénia, 15 de juliol de 2020.